रायपुर. मालवीय रोड के मोबाइल शॉप से एक करोड़ के हैंडसेट चुराने वाले बिहार घोड़ासहन के शातिर चोरों ने कई चौंकाने वाले खुलासे किए हैं। मोतिहारी जिले का घोड़ासहन और उसी से लगा साहेबगंज गांव एक तरह से चोरों का गांव बन चुका है। वहां ग्यारह-बारह साल के बच्चों को शटर काटने की ट्रेनिंग देकर गिरोह में शामिल कर लिया जाता है। बच्चे छोटे से हिस्से से आसानी से दुकान के भीतर दाखिल हो जाते हैं। उनके लिए दुकान का शटर ज्यादा काटना या उठाना नहीं पड़ता। फुर्तीले और तेज प्लेयरों को ही उसमें शामिल करते थे...
गैंगबाजों ने खुलासा किया है कि बच्चे वारदात के समय फेल न हो, इसके लिए उन्हें पूरे एक साल तक ट्रेनिंग दी जाती है। यह प्रोसेस लगातार चलता रहता है। दुकान में भीतर घुसने के अलावा वहां किस तरह से मोबाइल या कीमती घड़ी कलेक्ट करना है, यह सब सिखाया जाता है। उन्हें कोडवर्ड में प्लेयर कहते हैं। चोरी की पूरी प्लानिंग में सबसे अहम किरदार उनके छोटे प्लेयर ही होते हैं। इन्हें इस तरह से ट्रेंड किया जाता है कि वे 5 मिनट में शटर काटने में माहिर हो जाते हैं। दुकान में घुसकर 20 से 25 मिनट में हैंडसेट को डिब्बे से निकालकर बैग में रखकर बाहर आ जाते हैं। फुर्तीले और तेज प्लेयरों को ही उसमें शामिल किया जाता है।
गिरोह का सरगना कभी नहीं पकड़ा गया...
घोड़ासहन गांव में ही चोरों के 15 गिरोह हैं। इसमें सबसे पुराना गिरोह चेलवा है, वह 25 साल पुराना है। समीर चेलवा गिरोह का सरगना है। रायपुर में सेंध लगाने वाला इम्तियाज उसी चेलवा का बहनोई है। उसने चेलवा से अलग होकर अपना खुद का गिरोह बनाया है।
पटना से ही पुलिस पर रखी जाती है नजर...
बिहार में 15 दिनों तक कैंप करने वाले डीएसपी क्राइम सत्येंद्र पांडे ने बताया कि गिरोह बहुत बड़ा है। उनका नेटवर्क पटना से लेकर नेपाल तक फैला है। पटना स्टेशन और बस स्टैंड में गिरोह के सदस्य घूमते रहते हैं जहां पर बाहर से आने वाली पुलिस या गाड़ी का नंबर नोट किया जाता है। इसकी सूचना आगे दी जाती है। इसी तरह मोतिहारी, घोड़ासहन, साहेबगंज समेत आसपास के गांव में कोई भी नया चेहरा नजर आने पर गिरोह के सदस्यों को अलर्ट कर दिया जाता है। पुलिस को गांव में घुसने नहीं दिया जाता है। गांव की महिलाएं सामने आ जाती हैं। पुलिस को देखकर कोडवर्ड बोला जाता है मौसम खराब है।
बांग्लादेश और नेपाल में ठिकाना...
गिरोह के सरगना का बांग्लादेश और नेपाल में ठिकाना है। कभी भी दूसरे गिरोह के बारे में मुखबिरी नहीं करते है। बड़ी चोरी के बाद वे देश छोड़ देते हैं। गिरोह के सदस्य अपने घर पर 10 दिनों से ज्यादा नहीं रहते। गांव के अलावा दूसरे जगहों पर भी उन्होंने ठिकाना बनाया है। इसके अलावा गिरोह के एक-एक सदस्यों को मेट्रोसिटी में काम करने भेजते हैं।
hin_Deva hin_Deva hin_Deva hin_Deva hin_Deva hin_Deva awa_Deva hin_Deva